แบงก์ดูดฝากยาว
&nbsp;
18 ส.ค. 2554

ทหารไทยชู24เดือนถอนได้เต็ม คาดครึ่งหลังแย่งกันดุเดือดแน่
โพสต์ทูเดย์ — ครึ่งปีหลังแข่งเงินฝากดุเดือด แห่ดึงลูกค้าออมทรัพย์มาฝากประจำ ทหารไทยออกเงินฝาก 24 เดือน ถอนก่อนได้ดอกเท่าเดิม 
นายมิฮาล ซูเร็ค ประธานเจ้าหน้าที่บริหารลูกค้ารายย่อย ธนาคารทหารไทย เปิดเผยว่า ในครึ่งปีหลังจะเห็นธนาคารพาณิชย์แข่งขันออกผลิตภัณฑ์เพื่อชิงเงินฝากกันดุเดือดมากขึ้น เนื่องจากดอกเบี้ยที่อยู่ในช่วงขาขึ้น โดยคาดว่าทั้งปีดอกเบี้ยนโยบายจะปรับขึ้นอีก 0.5% ทำให้ธนาคารต้องออกผลิตภัณฑ์เงินฝากที่มีดอกเบี้ยสูงขึ้นเพื่อจูงใจ
อย่างไรก็ดี พฤติกรรมคนไทยนั้นมีลูกค้ามากถึง 45% ที่ทิ้งเงินไว้ในบัญชีเงินฝากออมทรัพย์เพื่อรอรับดอกเบี้ย 0.5% ซึ่งเป็นเรื่องที่น่าแปลกใจ ขณะที่ต่างประเทศ เช่น ในสหภาพยุโรปมีผู้ฝากเงิน|ออมทรัพย์เพียง 15% ฉะนั้นลูกค้ากลุ่มนี้จึงเป็นที่สนใจของธนาคารพาณิชย์ที่จะดึงมาฝากประจำแล้วให้ผลตอบแทนสูงขึ้น
นายมิฮาล กล่าวว่า ส่วนหนึ่งที่ทำให้ผู้ฝากเงินยอมทิ้งเงินไว้ในบัญชีเงินฝากออมทรัพย์ เพราะปัจจุบันดอกเบี้ยเงินฝากประจำกับเงินฝากออมทรัพย์แทบไม่แตกต่างกัน ผู้ฝากเงินจึงมองว่าทิ้งเงินไว้ในออมทรัพย์มีความยืดหยุ่นกว่า
นายมิฮาล กล่าวอีกว่า ธนาคารทหารไทยได้ออกบัญชีเงินฝากประจำ ทีเอ็มบี อัพ แอนด์ อัพ เป็นบัญชีเงินฝากประจำ 24 เดือน ดอกเบี้ยเพิ่มขึ้นทุกๆ 6 เดือน แต่มีความพิเศษกว่าเงินฝากประจำทั่วไป กล่าวคือ ผู้ฝากสามารถถอนเงินได้ก่อนครบกำหนด แต่ยังได้รับดอกเบี้ยตามระยะเวลาที่ฝากไว้ แตกต่างจากเงินฝากประจำทั่วไปที่กำหนดว่าหากถอนก่อนกำหนดจะได้รับดอกเบี้ยออมทรัพย์
สำหรับเงินฝากประจำ ทีเอ็มบี อัพ แอนด์ อัพ นั้น เดือนที่ 16 จะได้ดอกเบี้ย 0.6% เดือนที่ 712 ดอกเบี้ย 1.75% เดือนที่ 1318 ดอกเบี้ย 2% และเดือนที่ 1924 ดอกเบี้ย 5% หรือคิดเฉลี่ยปีละ 2.34% จากปัจจุบันเงินฝากประจำประเภทนี้จะได้ดอกเบี้ยเฉลี่ยแค่ 1.8% เท่านั้น เงินฝากประจำของธนาคารจึงสูงกว่าตลาดถึง 0.59% 
ทั้งนี้ ลูกค้าต้องฝากเงินขั้นต่ำ 2.5 หมื่นบาท สูงสุดไม่เกินรายละ 30 ล้านบาท
นายมิฮาล กล่าวด้วยว่า ธนาคารคาดว่าจะมีบัญชีใหม่จากผลิตภัณฑ์นี้ 4.5 หมื่นบัญชี คิดเป็นเงินฝากรวม 6 หมื่นล้านบาท โดยที่ผ่านมาธนาคารเคยออกเงินฝากทีเอ็มบี อัพ แอนด์ อัพ มาแล้ว แต่ดอกเบี้ยไม่สูงเท่านี้ แต่มีลูกค้าเปิดบัญชีถึง 4 หมื่นบัญชี ในจำนวนนี้กว่า 60% เป็นลูกค้าใหม่ อีก 40% เป็นลูกค้าเดิมของธนาคาร
“ธนาคารตั้งเป้าจะเพิ่มส่วนแบ่งตลาดเงินฝากเป็น 14% จากปัจจุบันมีส่วนแบ่ง ตลาดเงินฝากแค่ 7% โดยปีนี้ตั้งเป้าหมายเงินฝากเติบโต 1015%” นายมิฮาล กล่าว
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต กล่าวว่า ในมุมของธนาคารก็ต้องการระดมเงินฝากระยะยาวเข้ามาเพิ่ม แต่ในมุมของลูกค้าก็ต้องการผลตอบแทนสูงที่สุด ลูกค้าบางคนที่ยังไม่มั่นใจว่าดอกเบี้ยจะขึ้นไปอีกมากน้อยเพียงใด ก็จะนำเงินมาฝากระยะสั้นๆ ไว้ก่อน เพื่อรอดูทิศทางดอกเบี้ยที่ชัดเจนกว่านี้ค่อยเลือกลงทุน จะเห็นได้จากบริษัทขนาดใหญ่นิยมฝากระยะสั้นในช่วงนี้ 
ธนาคารจึงได้ออกผลิตภัณฑ์เงินฝากออมทรัพย์อัลตร้าเซฟวิ่ง ดอกเบี้ย 1% สูงกว่าตลาดฅที่อยู่ 0.5% สำหรับผู้ที่อยากรอดูสถานการณ์ 
“ต้องยอมรับว่าสภาพคล่องในขณะนี้ยังสูงอยู่มาก แต่ดอกเบี้ยจำเป็นต้องปรับขึ้นเพื่อคุมเงินเฟ้อ แต่จะขึ้นแรงแค่ไหน ทุกคนกำลังรอดูอยู่” นายประพันธ์ กล่าว